تفرجت فالحلقة ديال برنامج “قفص الاتهام” للي كانت فيها لبنى أبيضار. فالأول الممثلة عجباتني كثر من الأول حيث جاتني بحالا بعدات من خطاب الضحية للي كانت شادة فيه يامات القربالة للي ناضت على “الزين للي فيك”، الفيلم ديال نبيل عيوش، و للي كانت مجبرة تڭولو باش يعطيوها اللجوء فشي بلاد ما غادي يعبرها فيها حتى واحد. حتى وصلات الهدرة على الفيلم عوتاني وانا نفهم أن أبيضار كانت مآمنة بداك الشي للي كتڭول و ما كانش غير تمثيل باش تاخد الفيزا. أبيضار كتأكد عوتاني أن المغاربة منافقين و هاجمو الفيلم حيث كيرفضو يشوفو حقيقتهم للي هي أن البلاد فيها القحاب و كينعسو مع السواعدة، و أن الدريات للي كيمارسو الدعارة حياتهم كتكون غالبا مفرشخة و كيتعاطاو المخدرات. زعما ربعين مليون ديال البشر تسناو أبيضار و عيوش يحيدو الستار على حقيقة أصلا واضحة لكلشي إلى غير مشيتي لأي كاباري فالدار البيضاء و لا تقهويتي فستاربوكس ديال كاري إيدين فمراكش، و لا غير قريتي الصحف... راه غير هاد السيمانا شدو سعودي و معاه ثلاثين مغربية. و ماشي أول مرة فتاريخ السينيما المغربية كانت شي ممثلة مغربية متقمسة دور بائعة هوى و لا كانو شي أجزاء من السيناريو فيهم الجنس. للي جعر المغاربة هوما هادوك خمسة الدقايق للي كان الفيلم يقدر يستغنى عنهم بلاما تتبدل القصة، و للي من السهل جدا يتفرج فيهم أي واحد بلاما يشوف الكمالة ديال الفيلم حيث لحد الآن كاينين فالمواقع البورنوغرافية . صافي إلى ڭلتي ليا هادا دور عاهرة راه غادي نفهم أنها كتمارس الجنس باش تعيش. ما كنحتاجكش توريها ليا عريانة كتلوح بزولتها ففم كليان كيتصرف بحالا شاداه صحة، و كتلحس الدبر ديالو بعد مصمصة قضيبه الرخو. يكفي أنها تدخل مع الزبون لشي بيت و تسد الباب باش نفهم و نخلي المخيلة تتكلف. مايمكنش توريني فيلم كيعاود قصة غرضها أنني نفهم ولو غير شوية و نتعاطف مع أناس منبوذين فالمجتمع، و تبزز عليا خمسة الدقايق ديال الجنس الرديئ الذي لا محل له من الإعراب فداك السيناريو، و فالآخر تستغرب أنني تزعجت و تتهمني بالنفاق. و علاش خمس دقايق؟ واش دقيقة ما كافياش؟ واحد الحاجة أخرى، أنا شخصيا كنآمن بالفصل بين الأجناس. بغيتي تدير فيلم إيروتيكي، ديرو. بغيتي تدير فيلم بورنوغرافي، ديرو. و لكن ما تورينيش ممثلة كتضرب فعلا مصيصة في فلم تنتج للعموم و تتاهمني بالتخلف إلى قززني المنظر. و هاد الشي ما عندو حتى علاقة بكون أبيضار مغربية. لارس ڢون ترير، المخرج الدانيماركي للي كيدير مشاهد الجنس ديال القوادة فأفلامو، تيلبس الممثلين ديالو أطراف ديال اللاطيكس باش مايطراش تماس بين الأعظاء التناسلية و يصدقو فالبورنو. كذلك عبد اللطيف كشيش ففيلم “حياة أديل”، للي لقطة الجنس للي فيه بين البطلتين أثارت انتقاد بزاف دالناس و منهم المعنيتان بالأمر، و فعلا ما عندها حتى معنى توريني عشرة الدقايق ديال محيكيكة باش نفهم ها كيفاش الليزبيانات كينيكو. ما يمكنش تتفرج فديك اللقطة و ما تحسش بشيء من الرداءة. مع ڭاع الانفتاح و التفهم برزطاتني، فما بالك واحد محافظ و شبعان عقد جنسية. جات شوية ناقصة تفرض هاد الزمر على المغاربة و تڭول عليهم متخلفين إلى رفضوه، راه كاين واحد الوسط للي كان يقدر يرضي الجميع، هي تصورها داخلة للبيت مع الكليان و تقطع و تدوز لحاجة آخرى. و المغضب فالأمر أن لبنى أبيضار لحد الآن ما متحملاش مسؤوليتها فهاد الشي. فبلاصة ما تحتارم ادعاءها بالتحرر و تڭول صورات ديك اللقطة عن كامل اقتناع ببعدها الفني، مازالا كتلوح اللومة على نبيل عيوش و كتڭول لعب ليها بدماغها و ڭال ليها غير مثلي راه غانقطعوها فالمونطاج. آختي علاش قبلتي تصوري لقطة أصلا ما غاداش تخرج فالفيلم؟ واش ما كتعرفيش تڭولي لا؟ واش ما عندكش حدود شخصية؟ يا فيناهوا الفيمينزم و حرية الاختيار و الحكم للي فرعتي لينا راسنا بيه فاش كنتي كتضوري فبلاطوات القنوات الفرنسية؟ فالآخر كيبقى الجسد ديالها و من حقها تدير بيه للي بغات. و لكن الحرية لا تكتمل بدون تحمل المسؤولية فالقرارات، يعني ديري للي بغيتي غير ڭدي بالعواقب، و ما تصدميش المغاربة بشي حاجة مرفوضة فڭاع الثقافات و تڭولي عليهم “ياع على شعب كيداير”. 
لبنى أبيضار مازال ما فهمات شنو للي كعَّا المغاربة ف”الزين للي فيك”